4.11.2022
EL
Επίσημη Εφημερίδα της Ευρωπαϊκής Ένωσης
C 421/23
Σε περίπτωση σωρευτικής χρηματοδότησης, εξακολουθεί να απαιτείται από τον εθνικό φορέα χρηματοδότησης ή τους δικαιούχους να συνεισφέρουν μέρος της χρηματοδότησης; Αυτό εξαρτάται από τα ποσοστά χρηματοδότησης που καθορίζονται σε επίπεδο έργου και για τις δύο πηγές χρηματοδότησης.
Στην περίπτωση του ΕΤΠΑ, εφαρμόζονται οι κανόνες για τις κρατικές ενισχύσεις και καθορίζεται το ανώτατο επιτρεπόμενο ποσοστό χρηματοδότησης σε επιχειρησιακό επίπεδο.
Για την επαλήθευση της συμμόρφωσης με το ανώτατο επιτρεπόμενο ποσοστό χρηματοδότησης, πρέπει να λαμβάνεται υπόψη το σύνολο της δημόσιας χρηματοδότησης σε επίπεδο έργου, συμπεριλαμβανομένης της στήριξης που λαμβάνεται, για παράδειγμα, από το ΕΤΠΑ και το πρόγραμμα «Ορίζων Ευρώπη» και υπό οποιαδήποτε μορφή.
4.
Ευρωπαϊκές συμπράξεις
Η χρήση του ΕΤΠΑ ως εθνικής συνεισφοράς σε συγχρηματοδοτούμενες και θεσμοθετημένες ευρωπαϊκές συμπράξεις Ως «ευρωπαϊκή σύμπραξη» νοείται πρωτοβουλία στην οποία η ΕΕ και εταίροι του ιδιωτικού και/ή του δημόσιου τομέα (όπως ο σχετικός κλάδος, δημόσιοι φορείς ή ιδρύματα) δεσμεύονται να στηρίξουν από κοινού την ανάπτυξη και την υλοποίηση ενός προγράμματος δραστηριοτήτων Ε&Κ.
Κάθε ευρωπαϊκή σύμπραξη βασίζεται σε στρατηγικό θεματολόγιο έρευνας και καινοτομίας —το οποίο μοιράζονται όλοι οι εταίροι και είναι προσηλωμένοι σε αυτό.
Αυτό το μακροπρόθεσμο όραμα μεταφράζεται σε συγκεκριμένες δραστηριότητες μέσω ετήσιων προγραμμάτων εργασιών.
Οι ευρωπαϊκές συμπράξεις πρέπει να αναφέρουν τους συγκεκριμένους στόχους και επιδιώξεις τους, μαζί με ένα σύνολο αντίστοιχων βασικών δεικτών επιδόσεων.
Σύμφωνα με το άρθρο 73 παράγραφος 4 του ΚΚΔ, οι διαχειριστικές αρχές μπορούν να αποφασίσουν να παράσχουν απευθείας στήριξη από το ΕΤΠΑ σε πράξεις που επιλέγονται στο πλαίσιο προγράμματος που συγχρηματοδοτείται από το πρόγραμμα «Ορίζων Ευρώπη» (όπως συγχρηματοδοτούμενη ή θεσμοθετημένη ευρωπαϊκή σύμπραξη).
Το άρθρο 15 παράγραφος 3 του κανονισμού για το πρόγραμμα «Ορίζων Ευρώπη» ορίζει ότι οι χρηματοδοτικές συνεισφορές από προγράμματα του ΕΤΠΑ (15) μπορούν να θεωρούνται συνεισφορές του συμμετέχοντος κράτους μέλους σε συγχρηματοδοτούμενες ή θεσμοθετημένες ευρωπαϊκές συμπράξεις, υπό την προϋπόθεση ότι τηρούνται οι κανόνες του ΚΚΔ.
Οι φορείς υλοποίησης προγραμμάτων που συγχρηματοδοτούνται από το πρόγραμμα «Ορίζων Ευρώπη» πρέπει να ορίζονται ως ενδιάμεσοι φορείς του σχετικού προγράμματος του ΕΤΠΑ (άρθρο 71 παράγραφος 5 του ΚΚΔ).
Με τον τρόπο αυτό διευκολύνεται ο συντονισμός και ο συγχρονισμός του προγράμματος «Ορίζων Ευρώπη», του σχετικού προγράμματος του ΕΤΠΑ και της εθνικής στήριξης.
Τα προγράμματα του ΕΤΠΑ μπορούν να καλύπτουν (εν μέρει) την εθνική συνεισφορά για τη συμμετοχή σε ευρωπαϊκές συμπράξεις αυτού του είδους.
Η απόφαση συνεισφοράς σε σύμπραξη πρέπει να προκύπτει από διαδικασία επιλογής που συμμορφώνεται με τους κανόνες της πολιτικής συνοχής.
Επιπλέον, όπως και στην περίπτωση της σφραγίδας αριστείας, οι διαχειριστικές αρχές μπορούν να παρέχουν την εν λόγω συνεισφορά απευθείας (χωρίς να απαιτείται προκήρυξη ανταγωνιστικής πρόσκλησης και χωριστής διαδικασίας επιλογής) σε πράξεις οι οποίες έχουν επιλεχθεί στο πλαίσιο προγράμματος που συγχρηματοδοτείται από το πρόγραμμα «Ορίζων Ευρώπη» σύμφωνα με το άρθρο 73 παράγραφος 4 του ΚΚΔ.
Ωστόσο, όπως και στην περίπτωση της σφραγίδας αριστείας, οι διαχειριστικές αρχές θα πρέπει να συνεχίσουν να διενεργούν απλουστευμένη αξιολόγηση, προκειμένου να ελέγχουν αν τα εν λόγω έργα συμμορφώνονται με τις διατάξεις του άρθρου 73 παράγραφος 2 στοιχεία α), β) και ζ) του ΚΚΔ.
Οι εν λόγω πράξεις πρέπει i) να συμμορφώνονται με το πρόγραμμα, συμπεριλαμβανομένης της συνέπειάς τους με τις σχετικές στρατηγικές στις οποίες βασίζεται το πρόγραμμα, και να συμβάλλουν αποτελεσματικά στην επίτευξη των ειδικών στόχων του προγράμματος, ii) να εμπίπτουν στο πεδίο εφαρμογής ενός αναγκαίου πρόσφορου όρου και να συνάδουν με τις αντίστοιχες στρατηγικές και έγγραφα προγραμματισμού που έχουν καθοριστεί με στόχο την πλήρωση του εν λόγω αναγκαίου πρόσφορου όρου και iii) να εμπίπτουν στο πεδίο εφαρμογής του συγκεκριμένου ταμείου και να εντάσσονται σε έναν τύπο παρέμβασης.
Οι διαχειριστικές αρχές δύνανται, ομοίως, να εφαρμόζουν στις εν λόγω πράξεις τις κατηγορίες, τα ανώτατα ποσά και τις μεθόδους υπολογισμού των επιλέξιμων δαπανών που καθορίζονται στο πλαίσιο του προγράμματος «Ορίζων Ευρώπη».
Η συμμόρφωση με τους κανόνες για τις κρατικές ενισχύσεις μπορεί να διασφαλιστεί με την τήρηση των προϋποθέσεων συμβατότητας του άρθρου 25γ του ΓΚΑΚ, το οποίο παρέχει τις δυνατότητες εφαρμογής των επιλέξιμων δαπανών και των ποσοστών χρηματοδότησης του προγράμματος «Ορίζων Ευρώπη» στα έργα έρευνας και ανάπτυξης τα οποία επιλέγονται στο πλαίσιο προγράμματος που συγχρηματοδοτείται από το πρόγραμμα «Ορίζων» και πληροί τους όρους που καθορίζονται στο παρόν άρθρο.
Οι συνεισφορές από προγράμματα του ΕΤΠΑ σε ευρωπαϊκές συμπράξεις πρέπει να συμμορφώνονται με τους κανόνες για την απαγόρευση της διπλής δήλωσης δαπανών που καθορίζονται στο άρθρο 63 παράγραφος 9 του ΚΚΔ.
Οι ίδιες δαπάνες δεν πρέπει να δηλώνονται δύο φορές στην Επιτροπή.
Δύο είδη ευρωπαϊκών συμπράξεων αφορούν την εφαρμογή του άρθρου 15 παράγραφος 3 του κανονισμού για το πρόγραμμα «Ορίζων Ευρώπη».
(15) Το παρόν έγγραφο καθοδήγησης επικεντρώνεται στις συνέργειες μεταξύ του προγράμματος «Ορίζων Ευρώπη» και των προγραμμάτων του ΕΤΠΑ, αλλά παρόμοιο σκεπτικό διέπει και τα άλλα προγράμματα που αναφέρονται στο άρθρο 15 παράγραφος 3.